Maailmapanga jaoks on üritusel olulisemateks teemadeks Rahvusvahelise Arenguassotsiatsiooni roll ja arenguabi  suurendamine ning panga uus strateegia, mille käigus antakse ülevaade muutunud majanduskeskkonnast ja olulisematest tegevusvaldkondadest. Samuti on kavas arutada loodussäästliku energiasektori investeeringute ja kliimamuutuste teemadel.    IMFi arutelude keskmes on maailmamajanduse olukord ja väljavaated hiljutiste finantsturgude kõikumiste valguses, fondi majanduspoliitilise seirefunktsiooni tõhustamine ning kvootide ja hääleõiguse reform.    Lisaks tavapärasele ametlikule kavale, mille hulka  kuulub ulatuslik seminaride programm, toimuvad delegatsioonil kohtumised mitmete Maailmapanga ja IMFi juhtkonna liikmetega. Nende hulgas on kavas arutelud Põhja-Balti ja Gruusia kolleegidega ning USA rahandusministeeriumi esindajatega. Et lisaks riikide delegatsioonidele osaleb aastakoosolekul ka arvukas erasektori esindus, kasutatakse võimalust kokkusaamiseks mitmete kommertspankadega.    "Aastakoosoleku raames toimuvatel kohtumistel on üheks teemaks Eesti Panga äsja avaldatud majandusprognoos  aastateks 2007-2009. Rõhutame, et meie prognooside kohaselt toimub majanduse kohandumine sujuvalt," rääkis Eesti Panga president Andres Lipstok.    Ühe Eesti jaoks olulise teemana käsitletakse aastakoosoleku raames toimuvatel kohtumistel arenguabi ja -koostöö küsimusi. "Eesti on valmis senisest enam panustama arenguriikide abistamisse, mille saavutamiseks soovime liituda ka Rahvusvahelise Arenguassotsiatsiooniga," ütles rahandusminister Padar, lisades, et mitmete kohtumiste eesmärgiks on leppida  kokku Eesti doonorriigiks muutumise täpsemad tingimused ja võimalik panus.    Koos rahandusministri ja Eesti Panga presidendiga kuuluvad Eesti delegatsiooni aastakoosolekul rahandusministeeriumi kantsler Tea Varrak ja välissuhete asekantsler Renaldo Mändmets, Eesti Panga juhatuse liige Andres Sutt, peaministri nõunik Aare Järvan ning ametnikud rahandusministeeriumist, Eesti Pangast ja välisministeeriumist.    Rahvusvaheline Valuutafond avaldab arvamuse Eesti majanduse kohta oma Eesti  lühivisiidi raames, mis toimub 6. kuni 9. novembrini. Lisaks Eesti lühivisiidele tutvustab IMF 16. novembril Tallinnas Euroopa Liidu uusi liikmesriike käsitlevat regionaalset ülevaadet. Täpsema info IMFi visiidi ja seminari kohta anname meediale lähiajal.     Nii Maailmapank kui Rahvusvaheline Valuutafond on nn Bretton Woods'i organisatsioonid, mis loodi 1944. aastal USAs Bretton Woods'is II Maailmasõja liitlaste poolt eesmärgiga hakata maailma majandust sõja järel taas üheskoos üles ehitama.  Maailmapanga põhiliseks eesmärgiks on arengumaade majandusarengute jälgimine ja nende järjeleaitamine laenude toel. IMF loodi selleks, et tagada rahvusvahelisel tasemel rahasüsteemi stabiilsus ja toetada majandusarengut maailmas. Eesti on Maailmapanga ja Rahvusvahelise Valuutafondi liige alates 1992. aastast.    Lisainfo WB ja IMFi aastakoosolekust on leitav ka organisatsioonide kodulehekülgedel: http://www.imf.org/external/am/2007/index.htm      Lisainfo: